Рођен је у Београду 11. јуна 1926. године, где је завршио основно образовање, а затим Прву мушку гимназију. По ослобођењу Београда, октобра 1944. одлази на Сремски фронт и учествује у завршним борбама за ослобођење Југославије. По повратку уписује Пољопривредно-шумарски факултет који завршава 1952. дипломиравши на Шумарском одсеку. Своју професионалну каријеру везује за Шумарски факултет Универзитета у Београду, и на њему 1955. године бива изабран за асистента; 1963. за предавача; 1966. за доцента, 1970. године постаје ванредни професор, а највише звања стиче 1975. године када је изабран за редовног професора. Биран је на предметима Производња садног материјала и Шумске културе и плантаже. Докторску дисертацију одбранио је 1965. године.